pythainlp/thaigov-v2-corpus-22032023 huggingface dataset:
วันอังคารที่ 5 กรกฎาคม 2565
นายศักดิ์สยาม ชิดชอบ รัฐมนตรีว่าการกระทรวงคมนาคม ติดตามผลการดำเนินการแก้ไขปัญหา/แผนฟื้นฟูกิจการขององค์การขนส่งมวลชนกรุงเทพ
ในวันที่ 4 กรกฎาคม 2565 เวลา 14.00 น. ผ่านแอปพลิเคชัน Zoom
นายศักดิ์สยาม ชิดชอบ รัฐมนตรีว่าการกระทรวงคมนาคม ประชุมติดตามผลการดำเนินการแก้ไขปัญหา/แผนฟื้นฟูกิจการขององค์การขนส่งมวลชนกรุงเทพ (ขสมก.) ในวันที่ 4 กรกฎาคม 2565 เวลา 14.00 น. ผ่านแอปพลิเคชัน Zoom โดยมี นายชยธรรม์ พรหมศร ปลัดกระทรวงคมนาคม นายสรพงศ์ ไพฑูรย์พงษ์ ปลัดกระทรวงคมนาคม ผู้แทนสำนักงานนโยบายและแผนการขนส่งและจราจร และองค์การขนส่งมวลชนกรุงเทพ เข้าร่วมการประชุม
สืบเนื่องจากการประชุมคณะกรรมการนโยบายรัฐวิสาหกิจ ครั้งที่ 2/2565 เมื่อวันที่ 22 มิถุนายน 2565 ที่ประชุมได้มอบหมายให้กระทรวงคมนาคมติดตามแนวทางการดำเนินการแก้ไขแผนฟื้นฟูกิจการของ ขสมก. ทั้งนี้ เพื่อให้การดำเนินการดังกล่าวบรรลุวัตถุประสงค์ กระทรวงคมนาคมจึงได้จัดให้มีการประชุมติดตามผลการดำเนินการแก้ไขปัญหา/แผนฟื้นฟูกิจการของ ขสมก. ทั้งนี้ ผู้แทน ขสมก. ได้นำเสนอแผนขับเคลื่อนกิจการองค์การ (BMTA Moving Plan) โดยมุ่งเน้นการเป็นองค์การยุคใหม่เพื่อการเดินทางที่สร้างความพอใจให้กับทุกคน ภายใต้คอนเซปต์ B : Better พอใจ M : Modern ใหม่ T : Transport เดินทาง และ A : for All เพื่อทุกคน ประกอบด้วย ประเด็นการจัดทำแผนฟื้นฟู 6 ด้าน ได้แก่
1. สภาพรถโดยสาร โดยการเพิ่มประสิทธิภาพการบริหารสัญญาซ่อมบำรุงรถโดยสาร การจัดหารถโดยสารที่มีขนาดเหมาะสมมาให้บริการ การปรับปรุงสภาพรถ (Refurbish) ให้พร้อมใช้บริการ และการเปลี่ยนรถโดยสาร (Conversion) เป็นรถพลังงานไฟฟ้า
2. ระบบบริหารจัดการ โดยการบริหารต้นทุนการจัดเก็บค่าโดยสาร การปรับเส้นทางเดินรถให้มีความสอดคล้องกับแนวเส้นทางรถไฟฟ้า การรับสมัครพนักงานที่มีความหลากหลาย ทั้งรูปแบบพนักงานประจำและพนักงานสัญญา การปรับโครงสร้างองค์กรให้มีความกระชับ การจัดทำแผนดำเนินงานที่มีส่วนร่วมจากหลากหลายหน่วยงาน รวมทั้งการสร้างการยอมรับการเป็นองค์กรบริการสาธารณะที่มุ่งเน้นการให้บริการ
3. ภาพลักษณ์ โดยการประชาสัมพันธ์การเปิดให้ประชาชนแบ่งปันประสบการณ์ตรงจากการใช้บริการ รวมทั้งการสร้างความเข้าใจกับบุคลากรในองค์การเพื่อเสริมสร้างเรื่องราวดี ๆ ที่เกิดขึ้นภายในองค์การ
4. เทคโนโลยี โดยการมุ่งเน้นการใช้งานเทคโนโลยีอย่างเป็นรูปธรรม การพัฒนา Application ของ ขสมก. การสร้างฐานข้อมูลลูกค้าและผู้โดยสาร (Customer Persona) และการเร่งเพิ่มสัดส่วนการใช้งานบัตรโดยสารอิเล็กทรอนิกส์
5. แหล่งรายได้อื่น โดยการปรับเปลี่ยนการจัดเก็บค่าโดยสารแบบเหมาจ่ายรายเดือน และเร่งรัดการเพิ่มรายได้จากการใช้ประโยชน์ที่ดินเชิงพาณิชย์ สำหรับพื้นที่ที่มีศักยภาพ เช่น อู่บางเขน อู่มีนบุรี เป็นต้น
6. แหล่งเงินทุน โดยมีรูปแบบการจัดหารถที่มีความหลากหลาย เช่น การซื้อ การเช่า การจ้างวิ่ง การให้บริการของรถร่วมบริการ การให้เอกชนเข้ามามีส่วนร่วม (PPP)
ซึ่ง ขสมก. จะได้เร่งจัดทำรายละเอียดแผนฟื้นฟูกิจการ ขสมก. ต่อไป
ทั้งนี้ รัฐมนตรีว่าการกระทรวงคมนาคม ได้รับทราบผลการดำเนินการและมีข้อสั่งการให้ ขสมก. ดำเนินการดังนี้
1. จัดทำ Action Plan แผนฟื้นฟูกิจการ ขสมก. ฉบับปรับปรุงใหม่ โดยจัดลำดับความสำคัญ (Priority) และจำแนกเป็นระยะ ๆ (Phasing) ให้มีความชัดเจน
2. เน้นการประชาสัมพันธ์ส่งเสริมภาพลักษณ์ที่ดีให้กับองค์กรในเชิงบวก โดยอาจให้กลุ่มผู้มีส่วนได้ส่วนเสีย Third Party หรือ Influencer เพื่อเข้ามามีส่วนร่วมในการประชาสัมพันธ์และเป็นแรงผลักดัน ในการขับเคลื่อนแผนฟื้นฟูกิจการ ขสมก. ให้เกิดประสิทธิภาพต่อไป
วันพุธที่ 12 มกราคม 2565
โฆษกรัฐบาลเผย “นายกฯ” เดินหน้าฟื้นประเทศ “ท่องเที่ยวไทย...อะเมซิ่ง ไทยแลนด์ นิว แชปเตอร์” ภายใต้การรักษาสมดุลทางเศรษฐกิจและมาตรการสาธารณสุขอย่างเคร่งครัด
โฆษกรัฐบาลเผย “นายกฯ” เดินหน้าฟื้นประเทศ “ท่องเที่ยวไทย...อะเมซิ่ง ไทยแลนด์ นิว แชปเตอร์” ภายใต้การรักษาสมดุลทางเศรษฐกิจและมาตรการสาธารณสุขอย่างเคร่งครัด
วันที่ 12 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินหน้าแผนส่งเสริมการท่องเที่ยวในปีนี้ ซึ่งเป็นปีท่องเที่ยวไทย โดยกระทรวงการท่องเที่ยวและกีฬา และการท่องเที่ยวแห่งประเทศไทย กำหนดโปรโมทการท่องเที่ยวไทยภายใต้แนวคิด “อะเมซิ่ง ไทยแลนด์ นิว แชปเตอร์” (Amazing Thailand New Chapter) จุดขายใหม่ด้านการท่องเที่ยวของไทย ภายในเดือนมกราคม นี้ รวมถึงเดินหน้าจัดทำเส้นทางท่องเที่ยวสีขาว สอดคล้องเป้าหมายการพัฒนาที่ยั่งยืน (BCG) ในภาคการท่องเที่ยว ที่จะช่วยให้เกิดการท่องเที่ยวอย่างยั่งยืนและปลอดภัยขึ้น นอกจากนี้ในช่วงไตรมาส 2 ช่วงเดือนเมษายน วางแผนจะเก็บเงินจากนักท่องเที่ยวต่างชาติที่เข้าไทย 300 บาทต่อคน หรือเรียกกันว่าค่าเหยียบแผ่นดิน เพื่อนำเงินที่ได้รับไปพัฒนาแหล่งท่องเที่ยวในไทย และทำประกันให้แก่นักท่องเที่ยว กรณีประสบอุบัติเหตุ หรือเสียชีวิต ก็จะได้รับวงเงินสูงสุด 1 ล้านบาท หรือ ค่ารักษาพยาบาล ได้รับสูงสุด 5 แสนบาท เป็นต้น โดยวางแผนเก็บรวมกับค่าตั๋วเครื่องบินกรณีเดินทางทางอากาศ และอยู่ระหว่างการพิจารณาวิธีการเรียกเก็บจากการเดินทางทางบก
โฆษกประจำสำนักนายกรัฐมนตรี กล่าวเพิ่มเติมว่า ปีนี้กระทรวงการท่องเที่ยวฯ คาดว่าไทยจะมีรายได้จากการท่องเที่ยวอยู่ที่ราว 1.3-1.8 ล้านล้านบาท คาดว่าจะมีต่างชาติเที่ยวไทย อยู่ที่ระหว่าง 5-15 ล้านคน สร้างรายได้ราว 8 แสนล้านบาท โดยประเมินว่าหากสถานการณ์ยังเป็นเหมือนปกติทั่วไป หากมีนักท่องเที่ยวจากยุโรปและสหรัฐอเมริกาเป็นหลัก ไทยน่าจะมีนักท่องเที่ยวต่างชาติอยู่ที่ 5 ล้านคน ถ้ามีอินเดียเพิ่มเข้ามา ก็จะได้ถึง 7 ล้านคน และหากจีนเปิดให้คนออกนอกประเทศได้ หลังกลางปีนี้ไปแล้ว ก็น่าจะมีประมาณ 9 ล้านคน นอกจากนี้หากมีการเปิดชายแดนให้เที่ยวได้ ซึ่งจะมี เมียนมา ลาว มาเลเซีย ซึ่งน่าจะได้ถึง 15 ล้านคน ส่วนการเดินทางเที่ยวในประเทศ คาดว่าจะอยู่ที่ 160 ล้านคน-ครั้ง สร้างรายได้ราว 7 แสนล้าน ซึ่งในปีนี้ภาครัฐยังเดินหน้าโครงการกระตุ้นไทยเที่ยวไทยอย่างต่อเนื่อง ทั้งนี้แม้จะมีโอมิครอน แต่การคาดการณ์ท่องเที่ยวในปี 65 จะยังคงยืนเป้าหมายนี้ไว้อยู่เพื่อเป็นเป้าหมายสำหรับการทำงานต่อไป
“แม้จะมีการแพร่ระบาดของโอมิครอน แต่ล่าสุดหลายประเทศในแถบยุโรป และสหรัฐอเมริกา ก็ได้เลิกล็อกดาวน์แล้วเพราะได้รับการฉีดวัคซีน และแม้โอมิครอนจะแพร่กระจายเชื้อเร็ว แต่ความรุนแรงของอาการน้อยกว่าเดลต้า นายกรัฐมนตรีได้สั่งการให้ทุกหน่วยงานติดตามประเมินสถานการณ์ทั้งภายในประเทศ และศึกษากรณีของต่างประเทศอย่างใกล้ชิด เพื่อวางแผนเดินหน้าฟื้นประเทศภายใต้การรักษาสมดุลทางเศรษฐกิจและสาธารณสุขต่อไป ในส่วนของอุตสาหกรรมท่องเที่ยวไทย ได้มีการเตรียมพร้อมรองรับสถานการณ์ซึ่งทุกโครงการจะดำเนินการตามมาตรการสาธารณสุขอย่างเคร่งครัด” นายธนกร กล่าว
วันศุกร์ที่ 12 พฤศจิกายน 2564
โฆษกรัฐบาลย้ำ นายกฯ จริงใจดูแลพี่น้องเกษตรกร แจงนโยบายไม่เน้นฉาบฉวย แต่สร้างความเข้มแข็งให้เกษตรกรอย่างยั่งยืน ย้อนถ้านโยบายรัฐบาลหญิงหน่อยดีจริง คงไม่เห็นภาพชาวนายังต้องทนทุกข์
โฆษกรัฐบาลย้ำ นายกฯ จริงใจดูแลพี่น้องเกษตรกร แจงนโยบายไม่เน้นฉาบฉวย แต่สร้างความเข้มแข็งให้เกษตรกรอย่างยั่งยืน ย้อนถ้านโยบายรัฐบาล “หญิงหน่อย” ดีจริง คงไม่เห็นภาพชาวนายังต้องทนทุกข์จนถึงทุกวันนี้
วันที่ 12 พ.ย.64 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่คุณหญิงสุดารัตน์ เกยุราพันธุ์ ประธานพรรคไทยสร้างไทย ระบุว่า นโยบายประกันราคาข้าวไม่สามารถแก้ปัญหาข้าวเปลือกตกต่ำได้ เป็นความทุกข์ซ้ำซากของชาวนา ที่ยิ่งทำยิ่งเจ๊ง ยิ่งทำยิ่งจน หากพรรคไทยสร้างไทยได้เป็นรัฐบาล จะเร่งแก้ไขปัญหาเพื่อให้ชาวนาหายจน หมดหนี้ มีรายได้อย่างมั่นคงว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ยืนยันมาตลอดว่า จะดูแลพี่น้องเกษตรกรทั่วประเทศ โดยขณะนี้เร่งให้กระทรวงการคลัง กระทรวงเกษตรและสหกรณ์ และกระทรวงพาณิชย์ ร่วมกันวิเคราะห์แนวโน้มราคาพืชผลทางการเกษตร เพื่อหามาตรการช่วยเหลือเกษตรกรอย่างเหมาะสม และไม่เป็นการบิดเบือนกลไกตลาด รวมถึงเร่งส่งเสริมการวิจัยและพัฒนาพันธุ์ข้าวอย่างเป็นระบบด้วย นอกจากนี้ มีการจัดสรรงบประมาณเพื่อสนับสนุนการดำเนินโครงการประกันราคาข้าว รวมทั้งยังส่งเสริมการจัดตั้งศูนย์เมล็ดพันธุ์ข้าวอินทรีย์ชุมชน และโรงสีข้าวอินทรีย์ของเครือข่าย เพื่อสร้างมูลค่าเพิ่ม ลดต้นทุนราคา ให้ข้าวไทยสามารถแข่งขันกับตลาดต่างประเทศได้ ซึ่งเป็นวิธีที่อาจจะต้องใช้เวลาบ้าง แต่จะเป็นการสร้างความเข้มแข็งให้กับเกษตรกรอย่างยั่งยืน
โฆษกประจำสำนักนายกรัฐมนตรี กล่าวอีกว่า นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ ก็ชี้แจงชัดเจนแล้วว่า เรื่องราคาข้าวนั้นจะขึ้นอยู่กับปริมาณความชื้น ดังนั้น จะเอาข้าวที่มีความชื้นมาเทียบราคาข้าวแห้งที่ไม่มีความชื้นไม่ได้ ทั้งนี้ เมื่อวันที่ 25 ต.ค.ที่ผ่านมา รัฐบาลได้อนุมัติโครงการประกันรายได้ ปี 2564/65 และมาตรการคู่ขนานอื่น ๆ วงเงิน 18,000 ล้านบาท ขณะที่เงินประกันรายได้นั้นจะจ่ายให้ 33 งวด โดยขณะนี้งวดที่ 1 และ 2 จ่ายไปแล้วเมื่อวันที่ 9-10 พ.ย. ที่ผ่านมา วงเงิน 13,000 ล้านบาท ส่วนงวดที่เหลือจะจ่ายสัปดาห์ละครั้ง แต่จะจ่ายครั้งละเท่าไรนั้นขึ้นอยู่กับราคาข้าวที่เป็นจริงในขณะนั้นด้วย ส่วนการแก้ปัญหาระยะกลางและยาวนั้น รัฐบาลได้วางยุทธศาสตร์ข้าวระยะ 5 ปี จะลดต้นทุนการทำนาของชาวนาจาก 6,000 บาทต่อไร่ เหลือ 3,000 บาทต่อไร่ภายใน 5 ปี รวมถึงภายในปี 2567 จะเร่งพัฒนาส่งเสริมในการใช้พันธุ์ข้าว 12 ชนิด ซึ่งเป็นพันธุ์ข้าวที่เป็นไปตามความต้องการของตลาด ซึ่งเป็นไปตามยุทธศาสตร์การตลาดนำการผลิต
“ราคาข้าวที่ลดต่ำลงในขณะนี้เกิดจากปัจจัยหลายประการ โครงการประกันรายได้เป็นเพียงมาตรการหนึ่งที่ท่านนายกฯ ต้องการช่วยเหลือเกษตรกรด้วยความจริงใจ เพราะที่ผ่านมาชาวนาต้องทนทุกข์ซ้ำซากจากนโยบายขายฝันของบางรัฐบาล ชาวนานน้ำตาตก แต่อดีตนายกฯ บางคนกลับหนีความรับผิดชอบในสิ่งที่ตัวเองทำไว้ แล้วปล่อยให้อดีตรัฐมนตรีถูกจำคุกเพราะทุจริตเพียงลำพัง ที่สำคัญ นโยบายที่ว่า ยิ่งทำยิ่งเจ๊ง ยิ่งทำยิ่งจน ยิ่งทำยิ่งเป็นหนี้นั้น ก็เห็นชาวนาเจ๊ง จน และเป็นหนี้มาตั้งแต่สมัยรัฐบาลคุณหญิงสุดารัตน์แล้วไม่ใช่หรือ ถึงเวลานี้ผ่านรัฐบาลของพรรคคุณหญิงสุดารัตน์มาแล้วกี่พรรค กี่รัฐบาล ถ้านโยบายของรัฐบาลคุณหญิงสุดารัตน์ดีจริง ป่านนี้คงไม่ได้เห็นภาพชาวนาต้องทนทุกข์จนถึงทุกวันนี้” นายธนกร กล่าว
วันพุธที่ 23 มิถุนายน 2564
นายกฯ ค้านปรับแก้ไขรัฐธรรมนูญ มาตรา 144 และ 185 เพราะถือเป็นหัวใจสำคัญในการป้องกันการทุจริตและปิดช่องว่างไม่ให้มีการแทรกแซง การจัดทำงบประมาณและการบริหารราชการแผ่นดิน
นายกฯ ค้านปรับแก้ไขรัฐธรรมนูญ มาตรา 144 และ 185 เพราะถือเป็นหัวใจสำคัญในการป้องกันการทุจริตและปิดช่องว่างไม่ให้มีการแทรกแซง การจัดทำงบประมาณและการบริหารราชการแผ่นดิน
วันที่ 23 มิถุนายน 2564 นายอนุชา บูรพชัยศรี โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันไม่เห็นด้วยกับการแก้ไขเพิ่มเติมรัฐธรรมนูญปี 2560 มาตรา 144 และ 185 เนื่องจากบทบัญญัติดังกล่าวได้วางหลักการสำคัญ ห้ามมิให้ ส.ส. และ ส.ว. เปลี่ยนแปลงหรือแก้ไขเพิ่มเติมรายการหรือจำนวนในรายการของงบประมาณรายจ่ายประจำปี แต่สามารถลดหรือตัดทอนรายจ่ายได้เท่านั้น ซึ่งถือว่าเป็นหัวใจสำคัญในการป้องกันการทุจริตคอร์รัปชันของรัฐธรรมนูญ 2560 นายกรัฐมนตรียังเห็นว่า การจัดทำข้อเสนอโครงการในแต่ละจังหวัด ประชาชนในพื้นที่มีส่วนร่วมเสนอความคิดเห็นผ่านกระบวนการในส่วนต่างๆ ได้ ในส่วนของมาตรา 185 ที่ระบุว่า ส.ส. หรือ ส.ว.ต้องไม่ใช้สถานะหรือตําแหน่งกระทําการใด ๆ อันมีลักษณะที่เป็นการก้าวก่ายหรือแทรกแซงเพื่อประโยชน์ของตนเอง ของผู้อื่น หรือของพรรคการเมือง ไม่ว่าโดยทางตรงหรือทางอ้อมนั้น นายกรัฐมนตรีเห็นว่าเป็นหลักการที่ถูกต้องแล้ว
“ท่านนายกรัฐมนตรียังติดตามการอภิปรายแก้ไขรัฐธรรมนูญวาระ 1 ในวันนี้ และทราบว่า จะมีการเสนอขอแก้ไข ม.144 และ ม.185 ดังนั้น ในฐานะนายกรัฐมนตรีและประชาชนคนหนึ่ง จึงไม่เห็นชอบกับการเสนอให้แก้ไขในครั้งนี้ เนื่องจากรัฐธรรมนูญให้ความสำคัญกับการป้องกันการทุจริตและผู้ที่มีส่วนเกี่ยวข้องในกระบวนการใช้จ่ายงบประมาณต้องมีความรับผิดชอบตามกฎหมายทั้งทางตรงทางอ้อม” นายอนุชาฯ กล่าว
วันพุธที่ 4 สิงหาคม 2564
ประกาศ ขสมก. ประจำวันที่ 4 สิงหาคม 2564​ พบพนักงานติดเชื้อไวรัส COVID-19 จำนวน​ 17 ราย
ประกาศ ขสมก. ประจำวันที่ 4 สิงหาคม 2564​ พบพนักงานติดเชื้อไวรัส COVID-19 จำนวน​ 17 ราย
1) พนักงานเก็บค่าโดยสารรถปรับอากาศ สาย 73 ก เพศหญิง อายุ 42 ปี
2) พนักงานเก็บค่าโดยสารรถปรับอากาศ สาย 204 เพศหญิง อายุ 40 ปี
3) หัวหน้างานรับจ่าย สำนักบัญชีและกองทุนกลาง ฝ่ายบริหาร เพศชาย อายุ 57 ปี
4) พนักงานขับรถโดยสารธรรมดา สาย 13 เพศชาย อายุ 50 ปี
5) พนักงานเก็บค่าโดยสารรถธรรมดา สาย 16 เพศชาย อายุ 22 ปี
6) พนักงานเก็บค่าโดยสารรถธรรมดา สาย 16 เพศหญิง อายุ 44 ปี
7) พนักงานเก็บค่าโดยสารรถธรรมดา สาย 84 ก เพศชาย อายุ 43 ปี
8) พนักงานธุรการ ระดับ 2 (พนักงาน Call Center 1348) เพศหญิง อายุ 47 ปี
9) พนักงานเก็บค่าโดยสารรถธรรมดา สาย 13 เพศหญิง อายุ 26 ปี
10) พนักงานขับรถโดยสารธรรมดา สาย 13 เพศชาย อายุ 32 ปี
11) พนักงานขับรถโดยสารธรรมดา สาย 67 เพศชาย อายุ 45 ปี
12) พนักงานเก็บค่าโดยสารรถปรับอากาศ สาย 137 เพศหญิง อายุ 24 ปี
13) พนักงานขับรถโดยสารปรับอากาศ สาย 137 เพศชาย อายุ 52 ปี
14) พนักงานเก็บค่าโดยสารรถปรับอากาศ สาย 515 เพศหญิง อายุ 39 ปี
15) พนักงานขับรถโดยสารรถปรับอากาศ สาย 515 เพศหญิง อายุ 48 ปี
16) พนักงานเก็บค่าโดยสารรถธรรมดา สาย 34 เพศหญิง อายุ 43 ปี
17) พนักงานเก็บค่าโดยสารรถปรับอากาศ สาย 134 เพศหญิง อายุ 50 ปี
วันศุกร์ที่ 24 มิถุนายน 2565
กระทรวงเกษตรฯ มุ่งขับเคลื่อนโครงการพัชรสุธาคชานุรักษ์ จังหวัดฉะเชิงเทรา จัดประชุมประชาคมหมู่บ้าน
เพื่อปรับเปลี่ยนและพัฒนาอาชีพของเกษตรกรให้สามารถลดผลกระทบจากภัยช้างป่า รวมทั้งปัญหา อุปสรรคของเกษตรกรในพื้นที่หมู่บ้านคชานุรักษ์ และหมู่บ้านขยายผล 9 หมู่บ้าน
นายสมชวน รัตนมังคลานนท์ รองปลัดกระทรวงเกษตรและสหกรณ์ เป็นประธานเปิดการประชุมประชาคมหมู่บ้าน เพื่อจัดทำแผนขับเคลื่อนโครงการพัชรสุธาคชานุรักษ์ จังหวัดฉะเชิงเทรา โดยมีคณะทำงานขับเคลื่อนโครงการพัชรสุธาคชานุรักษ์ หน่วยงานในสังกัดกระทรวงเกษตรและสหกรณ์ของจังหวัดฉะเชิงเทราและจังหวัดที่เกี่ยวข้อง ผู้นำท้องถิ่น และเกษตรกรในพื้นที่เป้าหมาย เข้าร่วม ณ ตลาดร้อยร้าน อำเภอท่าตะเกียบ ตำบลท่าตะเกียบ จังหวัดฉะเชิงเทรา มีวัตถุประสงค์เพื่อรับฟังข้อมูลความต้องการปรับเปลี่ยนและพัฒนาอาชีพของเกษตรกรเพื่อลดผลกระทบจากภัยช้างป่า รวมทั้งปัญหา อุปสรรคของเกษตรกรในพื้นที่หมู่บ้านคชานุรักษ์ และหมู่บ้านขยายผล รวม 9 หมู่บ้าน เพื่อใช้เป็นข้อมูลในการบูรณาการกำหนดแผนปฏิบัติงานการขับเคลื่อนโครงการพัชรสุธาคชานุรักษ์ของหน่วยงานในสังกัดกระทรวงเกษตรและสหกรณ์ ให้สอดคล้องกับบริบทของพื้นที่ และเป็นไปตามความต้องการของชุมชนอย่างแท้จริง
ทั้งนี้ อำเภอท่าตะเกียบ แบ่งเขตการปกครอง ประกอบด้วย 2 ตำบล 44 หมู่บ้าน พื้นที่รวม 677,500 ไร่ แบ่งเป็นพื้นที่การเกษตรจำนวน 308,708 ไร่ คิดเป็นร้อยละ 45.56 ของพื้นที่ทั้งหมด ตั้งแต่ปี 2562 ถึงปัจจุบัน มีพื้นที่การเกษตรได้รับผลกระทบจากช้างป่า จำนวน 473 ไร่ เกษตรกร 150 ราย พื้นที่การเกษตรที่มักได้รับผลกระทบจากช้างป่า ได้แก่ ข้าว ยางพารา มันสำปะหลัง และปาล์มน้ำมัน ซึ่งเป็นพืชที่นิยมปลูกในพื้นที่อำเภอท่าตะเกียบ จังหวัดฉะเชิงเทรา เป็นหนึ่งในเขตพื้นที่ป่ารอยต่อ 5 จังหวัด ภาคตะวันออก
นอกจากนี้ อำเภอท่าตะเกียบ มีหมู่บ้านที่ได้รับคัดเลือกเป็นหมู่บ้านคชานุรักษ์ จำนวน 1 หมู่บ้าน ได้แก่ บ้านคลองมะหาด ตำบลท่าตะเกียบ และมีหมู่บ้านขยายผลในพื้นที่ตำบลท่าตะเกียบอีก 4 หมู่บ้าน ได้แก่ บ้านอ่างเตย บ้านเนินน้อย บ้านน้อยนาดี และบ้านเนินกระบก โดยที่ผ่านมาอำเภอได้ดำเนินการป้องกันและแก้ไขปัญหาช้างป่าร่วมกับหลายภาคส่วน โดยเฉพาะหน่วยงานในสังกัดกระทรวงเกษตรและสหกรณ์ ได้เข้ามาดำเนินการพัฒนาและปรับปรุงโครงสร้างพื้นฐาน รวมทั้งปรับเปลี่ยนและส่งเสริมอาชีพด้านการเกษตร เพื่อลดผลกระทบในพื้นที่การเกษตรที่ได้รับความเสียหายจากช้างป่า ทำให้เกษตรกรมีช่องทางทำกินเพิ่มขึ้นและมีรายได้อย่างยั่งยืน
จากนั้นรองปลัดกระทรวงเกษตรและสหกรณ์ได้ลงพื้นที่ติดตามผลการดำเนินงานโครงการ/กิจกรรม ของจังหวัดฉะเชิงเทรา ในพื้นที่แปลงใหญ่โคขุน ต.ท่าตะเกียบ อ.ท่าตะเกียบ พร้อมทั้งติดตามการดำเนินโครงการส่งน้ำและบำรุงรักษาคลองสียัด ชมนิทรรศการและรับฟังรายงานแผนการจัดทำระบบกระจายน้ำสำหรับแปลงหญ้าอาหารสัตว์ และติดตามการดำเนินงานของศูนย์วิจัยและพัฒนาอาหารสัตว์ จังหวัดสระแก้ว ชมนิทรรศการและรับฟังรายงานการจัดทำแปลงหญ้าอาหารสัตว์สำหรับกลุ่มแปลงใหญ่โคขุน
วันศุกร์ที่ 7 มกราคม 2565
สำนักงานสลากฯ ย้ำตรวจสอบและปรับแก้ไขให้ระบบลงทะเบียนมีความคล่องตัวทุกวัน เพื่อให้ผู้ที่ต้องการ ลงทะเบียนได้ทุกคน
สืบเนื่องจากที่สำนักงานฯ เปิดให้ผู้ประสงค์จะลงทะเบียนซื้อ-จองล่วงหน้าสลากกินแบ่งรัฐบาล (รายใหม่ และรายเดิม) ตั้งแต่วันที่ 1 มกราคม 2565 ที่ผ่านมาและจะเปิดไปจนถึงวันที่ 31 ม.ค. 2565 เวลา 24.00 น. นั้น ขณะนี้มีผู้ลงทะเบียนแล้ว 179,926 ราย
วันนี้ (7 มกราคม 2565) เวลา 13.00 น. ที่สำนักงานสลากกินแบ่งรัฐบาล พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยว่า สืบเนื่องจากที่สำนักงานฯ เปิดให้ผู้ประสงค์จะลงทะเบียนซื้อ-จองล่วงหน้าสลากกินแบ่งรัฐบาล (รายใหม่ และรายเดิม) ตั้งแต่วันที่ 1 มกราคม 2565 ที่ผ่านมาและจะเปิดไปจนถึงวันที่ 31 ม.ค. 2565 เวลา 24.00 น. นั้น ขณะนี้มีผู้ลงทะเบียนแล้ว 179,926 ราย แบ่งเป็นผู้ลงทะเบียนรายใหม่ 130,185 ราย ผู้ลงทะเบียนรายเดิม 49,741 ราย จังหวัดที่มีผู้ลงทะเบียนมากที่สุด ได้แก่ จังหวัดเลย จำนวน 28,864 ราย คิดเป็น ร้อยละ 16.04 ของผู้ลงทะเบียนทั้งหมด โดยจังหวัดเลย มีจำนวนผู้ลงทะเบียนรายใหม่มากที่สุด และกรุงเทพมหานคร มีผู้ลงทะเบียนรายเดิมมากที่สุด ดังนั้น ขอให้ผู้สนใจลงทะเบียน ไม่ต้องรีบร้อนหรือกังวลใจ สำนักงานฯ ได้ดำเนินการตรวจสอบและปรับปรุงระบบลงทะเบียนในทุกวันอย่างต่อเนื่อง เพื่อให้มีศักยภาพรองรับการลงทะเบียนได้ ซึ่งจากจำนวนผู้ที่สามารถลงทะเบียนได้แล้วจนถึงวันนี้ คาดว่า จะสามารถลงทะเบียนได้อย่างทั่วถึงภายในระยะเวลาที่สำนักงาน ฯ กำหนดไว้ อย่างไรก็ตาม หากระบบการลงทะเบียนยังมีปัญหา มีความไม่คล่องตัว สำนักงานฯ ได้เตรียมนำเสนอคณะกรรมการ เพื่อขอขยายระยะเวลาในการลงทะเบียนต่อไป
พันโท หนุน ศันสนาคม กล่าวต่อไปอีกว่า ในส่วนของการเปิดรับสมัครตัวแทนจำหน่ายสลาก เพื่อเข้าร่วมโครงการสลาก 80 จำนวน 1,000 จุด ทั่วประเทศ จากการเปิดรับสมัครตั้งแต่วันที่ 1 มกราคม 2565 นั้น ขณะนี้ มีตัวแทนจำหน่ายที่สนใจสมัครเข้าร่วมโครงการแล้ว จำนวน 3,260 ราย จากทุกจังหวัด โดยตัวแทนจำหน่าย สามารถสมัครเข้าร่วมโครงการได้จนถึงวันที่ 24 มกราคม 2565 สำหรับจุดจำหน่ายสลากตามโครงการสลาก 80 ปัจจุบัน นำร่องในกรุงเทพมหานครและจังหวัดนนทบุรี จำนวน 78 จุด จำหน่ายสลากราคา 80 บาทโดยตัวแทนจำหน่ายแต่ละจุดจะได้รับสลากจากสำนักงาน จุดละ 25 เล่ม (2,500 ฉบับ) โดยใช้แอพถุงเงินและเป๋าตัง ซึ่งข้อดีคือสามารถระบุตัวตนแสดงความเป็นเจ้าของสลากที่แท้จริงได้ และสามารถควบคุมราคาจำหน่ายสลาก และได้รับผลตอบรับในเชิงบวกจากผู้ซื้อสลากอย่างต่อเนื่อง
ผู้อำนวยการสำนักงานสลากกินแบ่งรัฐบาล กล่าวในตอนท้ายว่า ขอให้พี่น้องผู้จำหน่ายสลากที่สนใจลงทะเบียนเป็นผู้ซื้อ-จองล่วงหน้าสลากกินแบ่งรัฐบาล ทั้งรายใหม่และรายเดิม วางใจในระบบลงทะเบียนของสำนักงานฯ ซึ่งขณะนี้มีความคล่องตัว และมีศักยภาพในการรองรับการลงทะเบียนของทุกท่าน
วันอาทิตย์ที่ 14 พฤศจิกายน 2564
กระทรวงคมนาคมสรุปรายงานอุทกภัยในเส้นทางคมนาคม ข้อมูล ณ วันที่ 14 พฤศจิกายน 2564
โดยศูนย์ Command Center ภัยพิบัติกระทรวงคมนาคม รายละเอียดดังนี้
1. มีโครงข่ายคมนาคมได้รับผลกระทบ รวม 39 เส้นทาง จำนวน 39 แห่ง สามารถสัญจรผ่านได้ 27 แห่ง สัญจรผ่านไม่ได้ 12 แห่ง
2. ถนนทางหลวง ได้รับผลกระทบ รวม 6 เส้นทาง จำนวน 6 แห่ง สามารถสัญจรผ่านได้ 6 แห่ง
3. ถนนทางหลวงชนบท ได้รับผลกระทบ รวม 33 เส้นทาง จำนวน 33 แห่ง สามารถสัญจรผ่านได้ 21 แห่ง สัญจรผ่านไม่ได้ 12 แห่ง
4. มีจังหวัดที่ได้รับผลกระทบจากเหตุอุทกภัย ทั้งหมด 12 จังหวัด โดยจังหวัดที่ได้รับผลกระทบมากที่สุด 5 อันดับแรก ได้แก่ 1) จังหวัดชุมพร 2) จังหวัดสุพรรณบุรี 3) จังหวัดนครปฐม 4) จังหวัดมหาสารคาม และ 5) จังหวัดพระนครศรีอยุธยา
5. การรถไฟแห่งประเทศไทย และบริษัท ขนส่ง จำกัด สามารถเดินรถได้ตามปกติ
6. กรมเจ้าท่า ตั้งศูนย์ให้ความช่วยเหลือผู้ประสบภัย จัดชุดถุงยังชีพ อาหาร และน้ำดื่มแจกจ่ายให้กับประชาชนพร้อมลงพื้นที่ช่วยเหลือประชาชนในพื้นที่ที่ได้รับผลกระทบจากเหตุอุทกภัย
7. กรมทางหลวงและกรมทางหลวงชนบทนำเครื่องจักรเข้าซ่อมแซมถนนที่ได้รับความเสียหาย ติดตั้งป้ายเตือนและอุปกรณ์ เพื่ออำนวยความสะดวกประชาชนในการสัญจรในพื้นที่เกิดประสบเหตุอุทกภัย ในส่วนของท่าเรือและท่าอากาศยาน ยังไม่มีรายงานการได้รับผลกระทบจากสถานการณ์อุทกภัย
ทั้งนี้ สามารถสอบถามเส้นทาง ข้อมูลเพิ่มเติมหรือแจ้งเหตุอุทกภัย ได้ที่
- ศูนย์ปฏิบัติการความปลอดภัยคมนาคม โทร. 1356
- สายด่วนกรมทางหลวง โทร. 1586
- สายด่วนกรมทางหลวงชนบท โทร. 1146
- สายด่วนบริษัท ขนส่ง จำกัด โทร. 1490 เรียก บขส.
- สายด่วนการรถไฟแห่งประเทศไทย โทร. 1690
- สายด่วนกรมเจ้าท่า โทร. 119
วันอังคารที่ 19 ตุลาคม 2564
ครม. เห็นชอบกรอบท่าทีเจรจาของไทย ในการประชุมกรอบอนุสัญญาสหประชาชาติ ว่าด้วยการเปลี่ยนแปลงสภาพภูมิอากาศประจำปี 2564
ครม. เห็นชอบกรอบท่าทีเจรจาของไทยในการประชุมกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศประจำปี 2564 เน้นจุดยืนให้ประเทศพัฒนาแล้วต้องเป็นผู้นำในการลดการปล่อยก๊าซเรือนกระจก พร้อมสนับสนุนทางการเงินแก่ประเทศกำลังพัฒนาอย่างเพียงพอ สมดุล
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.)เห็นชอบกรอบท่าทีเจรจาของไทยในการประชุมกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศประจำปี 2564 ระหว่างวันที่ 31 ตุลาคม-12 พฤศจิกายน 2564 โดยท่าทีของประเทศไทยให้ความสำคัญกับ ความเป็นธรรมและความรับผิดชอบร่วมกันในระดับที่แตกต่างโดยคำนึงถึงขีดความสามารถของแต่ละประเทศ เน้นย้ำให้ประเทศพัฒนาแล้วต้องเป็นผู้นำในการลดการปล่อยก๊าซเรือนกระจก ให้การจัดทำและการดำเนินงานตามการมีส่วนร่วมที่ประเทศกำหนด อยู่ภายใต้หลักการของกรอบอนุสัญญาฯและความตกลงปารีส การกำหนดนโยบายหรือมาตรการด้านการเปลี่ยนแปลงสภาพภูมิอากาศต้องคำนึงถึงผลกระทบด้านเศรษฐกิจ การค้า และสังคมของประเทศกำลังพัฒนา ส่งเสริมบทบาทของภาคป่าไม้และการใช้ประโยชน์ที่ดินทั้งในด้านการกักเก็บคาร์บอนและการปรับตัวต่อผลกระทบจากการเปลี่ยนแปลงสภาพภูมิอากาศ
นอกจากนี้การกำหนดแนวทางและความกลไกความร่วมมือเกี่ยวกับกลไกตลาดและไม่ใช่ตลาดต้องมีความยืดหยุ่น ไม่เป็นภาระเพิ่มเติม ต้องการให้มีการยกระดับการสนับสนุนทางด้านการเงิน เทคโนโลยี และการเสริมสร้างศักยภาพต่อการดำเนินงานด้านการปรับตัวของประเทศกำลังพัฒนา ให้มีการสนับสนุนด้านองค์ความรู้ การวิจัย การเงิน การถ่ายทอดเทคโนโลยี และเสริมสร้างศักยภาพในภาคเกษตรเพื่อลดผลกระทบจากการเปลี่ยนแปลงสภาพภูมิอากาศ ให้ประเทศพัฒนาแล้วเป็นผู้นำและยกระดับการสนับสนุนทางการเงินแก่ประเทศกำลังพัฒนาอย่างเพียงพอ สมดุล และต่อเนื่อง ให้มีการยกระดับศักยภาพของบุคลากร สถาบัน และระบบในประเทศกำลังพัฒนาอย่างบูรณาการและยั่งยืน การกำหนดรายละเอียดของกรอบความโปร่งใสในการดำเนินงานและการสนับสนุนต้องมีความยืดหยุ่นและคำนึงถึงศักยภาพที่แตกต่างของประเทศกำลังพัฒนา
ทั้งนี้ ประเทศไทยพร้อมจะเป็นประเทศที่ให้และประสานความช่วยเหลือหรือแลกเปลี่ยนประสบการณ์การดำเนินงานการเปลี่ยนแปลงสภาพภูมิอากาศไปยังประเทศกำลังพัฒนาอื่นๆ
วันจันทร์ที่ 11 เมษายน 2565
กรมท่าอากาศยาน ประชุมการเตรียมพร้อม แผนอำนวยความสะดวกและความปลอดภัยรองรับการเดินทางของประชาชนช่วงเทศกาลสงกรานต์ 2565
...
นายปริญญา แสงสุวรรณ อธิบดีกรมท่าอากาศยาน กระทรวงคมนาคม มอบหมายให้ นายสมเกียรติ มณีสถิต รองอธิบดีกรมท่าอากาศยาน เป็นประธานในการประชุมเตรียมการเตรียมพร้อมแผนอำนวยความสะดวกและความปลอดภัยรองรับการเดินทางของประชาชนช่วงเทศกาลสงกรานต์ พ.ศ. 2565 ผ่านระบบ Video Conference โดยมีผู้บริหารกรมท่าอากาศยาน ผู้อำนวยการท่าอากาศยานในสังกัดกรมท่าอากาศยาน เข้าร่วมประชุม เมื่อวันที่ 11 เมษายน 2565
ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้สั่งการให้ทุกหน่วยงานในสังกัดกระทรวงคมนาคมดูแลและอำนวยความสะดวกและดูแลความปลอดภัยการเดินทางของประชาชนช่วงเทศกาลสงกรานต์ 2565 รวมถึงเคร่งครัดมาตรการป้องกันการแพร่ระบาดของ COVID-19 ในระบบขนส่งสาธารณะ กรมท่าอากาศยาน (ทย.) ได้มีการออกมาตรการ 3 ส่วน คือ
1. มาตรการอำนวยความสะดวก ให้ท่าอากาศยานเตรียมความพร้อมเพื่อรองรับการเพิ่มเที่ยวบินของสายการบิน ดูแลและจัดให้มีสิ่งอำนวยความสะดวกภายในอาคารที่พักผู้โดยสารให้เพียงพอต่อการใช้งาน พร้อมกำชับให้เจ้าหน้าที่ดูและและอำนวยความสะดวกภายในท่าอากาศยานจนกว่าผู้โดยสารจะออกจากท่าอากาศยาน และขอความร่วมมือผู้ประกอบการรถรับ - ส่ง ผู้โดยสารสาธารณะ ณ ท่าอากาศยาน จัดเตรียมรถให้บริการผู้โดยสารให้เพียวพอทุกเที่ยวบิน
2. มาตรการด้านความปลอดภัยและการรักษาความปลอดภัย ให้ท่าอากาศยานดูแลความปลอดภัยให้แก่ผู้โดยสารที่ท่าอากาศยานทุกเที่ยวบิน พร้อมดูแลอุปกรณ์ให้ใช้ประโยชน์ได้อย่างมีประสิทธิภาพและเป็นไปตามมาตรฐาน รวมถึงให้ประสานกับหน่วยงานในพื้นที่เตรียมแผนรองรับเหตุฉุกเฉินที่อาจเกิดขึ้นและซักซ้อมอยู่เสมอ และเพิ่มการลาดตระเวนของเจ้าหน้าที่รักษาความปลอดภัย ทั้งในอาคารและพื้นที่รอบอาคารผู้โดยสาร
3. มาตรการป้องกันการแพร่ระบาดของ COVID-19 ให้เพิ่มจุดคัดกรองผู้โดยสารโดยร่วมมือกับหน่วยงานด้านสาธารณสุขในพื้นที่ที่เกี่ยวข้อง พร้อมกำชับให้ผู้ปฏิบัติงานภายในท่าอากาศยาน สายการบิน ผู้ประกอบการ ผู้โดยสารและผู้ใช้บริการท่าอากาศยาน สวมหน้ากากอนามัยตลอดเวลา สำหรับการดูแลความสะอาดภายในอาคารที่พักเน้นย้ำพนักงานทำความสะอาดให้เพิ่มรอบการปฏิบัติงานให้มากขึ้นตามจำนวนรอบของเที่ยวบิน เพื่อความสะอาดและสร้างความมั่นใจแก่ผู้โดยสาร พร้อมตั้งจุดบริการให้คำปรึกษาเกี่ยวกับเชื้อไวรัส COVID-19 แจกเอกสารประชาสัมพันธ์ และประชาสัมพันธ์ผ่านจอ Flight Information ภายในอาคารผู้โดยสาร
ในส่วนของการบริหารจัดการพื้นที่ท่าอากาศยาน เพื่อเตรียมรองรับการเดินทางของประชาชนนั้น กรมท่าอากาศยานแจ้งให้ผู้รับจ้างงานโครงการต่าง ๆ ในท่าอากาศยาน ที่ใช้พื้นที่ในการก่อสร้างและอาจส่งผลกระทบต่อผู้โดยสาร ให้หยุดการก่อสร้างในระหว่างวันที่ 11 - 17 เมษายน 2565 และเพิ่มพื้นที่จราจรเพื่ออำนวยความสะดวกในการเดินทางของผู้โดยสารทั้งในท่าอากาศยานและบริเวณโดยรอบอีกด้วย
ทั้งนี้ กรมท่าอากาศยานขอแนะนำให้ผู้โดยสารดาวน์โหลดแอปพลิเคชัน "ThaiFlightInfo" เพื่อเช็คเที่ยวบินได้แบบ Real Time และรับข้อมูลข่าวสารที่สำคัญของกรมท่าอากาศยาน โดยสามารถดาวน์โหลดได้ทั้งระบบ IOS และ Andriod และต้องเช็คอิน/เช็คเอาท์ ผ่านแอปพลิเคชัน "ไทยชนะ" หรือ แอปพลิเคชันของจังหวัดทุกครั้งที่ใช้บริการ โดยจะต้องปฏิบัติตามประกาศของกระทรวงสาธารณสุข และสำนักงานการบินพลเรือนแห่งประเทศไทยอย่างเคร่งครัด
วันศุกร์ที่ 3 กันยายน 2564
ท่าอากาศยานสุวรรณภูมิ จัดฝึกซ้อมแผนเผชิญเหตุของท่าอากาศยานประจำปี 2564
...
ท่าอากาศยานสุวรรณภูมิ จัดการฝึกซ้อมบนโต๊ะสถานการณ์จำลอง (Table-top Exercise) ตามแผนเผชิญเหตุของสนามบิน ท่าอากาศยานสุวรรณภูมิ ประจำปี 2564 กรณีการละเมิดมาตรการรักษาความปลอดภัย และการโจมตีด้วยอาวุธ เพื่อรองรับและเเก้ไขปัญหาหากเกิดเหตุการณ์ฉุกเฉินได้อย่างรวดเร็วมีประสิทธิภาพ
วันนี้ (3 ก.ย.64) เวลา 09.30 น. นายกิตติพงศ์ กิตติขจร รองผู้อำนวยการท่าอากาศยานสุวรรณภูมิ (สายปฏิบัติการ 1) บริษัท ท่าอากาศยานไทย จำกัด (มหาชน) (ทอท.) เป็นประธานในจัดการฝึกซ้อมบนโต๊ะสถานการณ์จำลอง (Table-top Exercise) ตามแผนเผชิญเหตุของสนามบิน ท่าอากาศยานสุวรรณภูมิ ประจำปี 2564 ผ่านระบบ Video Conference โดยมีวัตถุประสงค์เพื่อให้ผู้เกี่ยวข้องได้เข้าใจบทบาทหน้าที่ ความรับผิดชอบตามที่กำหนดไว้ และสามารถนำไปปฏิบัติในสถานการณ์การกระทำอันเป็นการแทรกแซงโดยมิชอบด้วยกฎหมายได้อย่างมีประสิทธิภาพ
นายกิตติพงศ์ฯ กล่าวเพิ่มเติมว่า ปัจจุบันประเทศไทยอยู่ระหว่างการแพร่ระบาดของโรคติดเชื้อไวรัสโคโรนา 2019 (COVID-19) ทำให้ท่าอากาศยานสุวรรณภูมิ(ทสภ.) ไม่สามารถทำการฝึกซ้อมแบบเต็มรูปแบบ(Full Scale Exercise)ได้ จึงได้ปรับการฝึกซ้อมเป็นในรูปแบบการฝึกซ้อมบนโต๊ะสถานการณ์จำลอง (Table-top Exercise)แทน โดยการฝึกซ้อมในครั้งนี้ได้กำหนดสถานการณ์สมมุติ ในระหว่างสถานการณ์ระบาดของโรคติดเชื้อไวรัสโคโรนา 2019 (COVID-19) ร่วมกับสถานการณ์การละเมิดมาตรการรักษาความปลอดภัยในบทที่ 7 และการโจมตีด้วยอาวุธ และการก่อวินาศกรรมในบทที่ 2 ของแผนเผชิญเหตุของสนามบิน ท่าอากาศยานสุวรรณภูมิ การฝึกซ้อมครั้งนี้จะช่วยให้หน่วยงานต่างๆที่เกี่ยวข้องทุกภาคส่วนที่ปฎิบัติงานใน ทสภ. สามารถแก้ไขเหตุการณ์ฉุกเฉินที่เกิดขึ้นได้อย่างมีประสิทธิภาพ ซึ่งสอดคล้องตามแผนการรักษาความปลอดภัยการบินพลเรือนแห่งชาติ (National Civil Aviation Security Programme: NCASP) โดยการฝึกซ้อมในครั้งนี้ได้รับความร่วมมือเป็นอย่างดี จากผู้บริหารและผู้ปฏิบัติงานที่เกี่ยวข้อง ประกอบด้วย ผู้แทนบริษัท วิทยุการบินแห่งประเทศไทย จำกัด ตำรวจภูธรท่าอากาศยานสุวรรณภูมิ สถาบันการแพทย์ฉุกเฉินแห่งชาติ บริษัท การบินไทย จำกัด (มหาชน) บริษัท ดับบลิวเอฟเอสพีจีคาร์โก้ จำกัด สายการบินเวียดเจ็ทแอร์ ฯลฯ เข้าร่วมการฝึกซ้อมในครั้งนี้อย่างพร้อมเพรียง
ทสภ. เล็งเห็นความสำคัญของการเตรียมความพร้อมเพื่อรับมือสถานการณ์ต่างๆ ที่เกิดขึ้นจึงจัดให้มีการฝึกซ้อม บนโต๊ะสถานการ์ณจำลอง (Table-top Exercise) เป็นประจำอย่างน้อยปีละ 1 ครั้ง เพื่อสร้างความมั่นใจให้กับผู้โดยสารและผู้ใช้บริการ อีกทั้ง เป็นการบูรณาการความร่วมมือระหว่างหน่วยงานร่วมกัน รวมถึงให้ส่วนงานต่างๆ ที่เกี่ยวข้อง ได้ปฏิบัติตามมาตรฐานของขั้นตอนความพร้อมเมื่อเกิดอุบัติการณ์ ซึ่งทำให้การฝึกซ้อมครั้งนี้สำเร็จลุล่วงไปด้วยดี
วันจันทร์ที่ 13 มิถุนายน 2565
ก.แรงงาน ขยายการจ้างงานผู้สูงอายุ ได้งานแล้วกว่า 600 คน สร้างรายได้กว่า 2 แสนบาทจ้างงาน - หางานได้ที่ “ไทยมีงานทำ”
.....
กระทรวงแรงงาน ขยายการจ้างงานผู้สูงอายุรองรับการเข้าสู่สังคมผู้สูงอายุ ตามยุทธศาสตร์ชาติด้านการส่งเสริมและพัฒนาผู้สูงอายุ โดยดำเนินโครงการส่งเสริมการจ้างงานผู้สูงอายุในอาชีพที่เหมาะสมกับวัยและประสบการณ์ ประกอบด้วย 3 กิจกรรม คือ กิจกรรมสานพลังประชารัฐจัดหางานให้ผู้สูงอายุ กิจกรรม 1 อำเภอ 1 ภูมิปัญญา และกิจกรรมสร้างโอกาสการมีงานทำให้ผู้สูงอายุเพื่อเพิ่มประสิทธิภาพการบรรจุงาน รวมถึงการประกอบอาชีพอิสระ และพัฒนาผลิตภัณฑ์สู่ตลาดออนไลน์
.
ปัจจุบันเกิดการจ้างงานผู้สูงอายุแล้ว 649 คน จ้างงานเป็นวิทยากร 12 คน สร้างรายได้ 201,600 บาท นอกจากนี้ ยังมีความต้องการจ้างงานผู้สูงอายุอีก 34 อัตราในตำแหน่งบาริสต้า ส่วนผู้สูงอายุที่มาใช้บริการกรมการจัดหางาน 20 คน ได้รับการบรรจุงานแล้ว ทั้งนี้ นายจ้างที่ต้องการประกาศตำแหน่งเพื่อจ้างงานผู้สูงอายุ สามารถประกาศบนแพลตฟอร์มออนไลน์ “ไทยมีงานทำ” ได้โดยไม่มีค่าใช้จ่าย
#ไทยคู่ฟ้า#ร่วมต้านโควิด19
-------------------
วันอังคารที่ 2 สิงหาคม 2565
​ปลัดกระทรวงกลาโหม มอบรางวัลเชิดชูเกียรติหน่วยงานสนับสนุนงานด้านอุตสาหกรรมป้องกันประเทศ (ยาและเวชภัณฑ์) ประจำปี 2564
วันนี้ (2 สิงหาคม 2565 เวลา 10.30 น.) พลเอก วรเกียรติ รัตนานนท์ ปลัดกระทรวงกลาโหม เป็นประธานในพิธีมอบรางวัลหน่วยงานสนับสนุนงานด้านอุตสาหกรรมป้องกันประเทศ (ยาและเวชภัณฑ์) ประจำปี 2564 ณ ห้องสุรศักดิ์มนตรี ในศาลาว่าการกลาโหม
โดยมีหน่วยงานเข้ารับรางวัล 19 หน่วยงานแบ่งเป็น ระดับดีเยี่ยม ระดับดีเด่น และระดับดี ดังนี้ กองบัญชาการกองทัพไทย, กรมแพทย์ทหารบก, กรมแพทย์ทหารเรือ, กรมแพทย์ทหารอากาศ, กองบัญชาการตำรวจตระเวนชายแดน, โรงพยาบาลพระมงกุฎเกล้า, โรงพยาบาลตำรวจ, โรงพยาบาลค่ายสุรนารี, โรงพยาบาลภูมิพลอดุลยเดช, โรงพยาบาลอานันทมหิดล, โรงพยาบาลสมเด็จพระปิ่นเกล้า, โรงพยาบาลค่ายสรรพสิทธิประสงค์, โรงพยาบาลทหารผ่านศึก, โรงพยาบาลนวุติสมเด็จย่า, โรงพยาบาลค่ายสุริยพงษ์, โรงพยาบาลค่ายเม็งรายมหาราช, โรงพยาบาลค่ายกาวิละ, โรงพยาบาลค่ายขุนเจืองธรรมิกราช และ โรงพยาบาลกองบิน 4
ทั้งนี้ เพื่อเป็นการยกย่องเชิดชูเกียรติ และแสดงความขอบคุณต่อหน่วยงานสังกัดกระทรวงกลาโหมและสำนักงานตำรวจแห่งชาติที่ร่วมกันสนับสนุนอุตสาหกรรมป้องกันประเทศเป็นอย่างดี และยังเป็นเครื่องยืนยันว่าเป็นผู้ที่ได้รับความภาคภูมิใจในฐานะของหน่วยงานที่เห็นความสำคัญของอุตสาหกรรมป้องกันประเทศให้สามารถพึ่งพาตนเองได้ เกิดพัฒนาการดำเนินงานด้านอุตสาหกรรมป้องกันประเทศให้มีประสิทธิภาพและประสิทธิผลต่อไป
วันเสาร์ที่ 30 ตุลาคม 2564
นายกฯ ชมคนไทยมีทักษะด้านการเงินดีขึ้นจากผลการสำรวจ OECD พร้อมย้ำการส่งเสริมความรู้ทางด้านการเงินเป็นเรื่องสำคัญ
นายกฯ ชมคนไทยมีทักษะด้านการเงินดีขึ้นจากผลการสำรวจ OECD พร้อมย้ำการส่งเสริมความรู้ทางด้านการเงินเป็นเรื่องสำคัญ
วันนี้ 30 ตุลาคม 2564 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจผลการสำรวจทักษะทางการเงินของไทย (Financial Literacy) ปี 2563 โดยภาพรวมพบว่าคนไทยมีพัฒนาการระดับทักษะทางการเงินดีขึ้นอยู่ที่ร้อยละ 71.0 สูงกว่าการสำรวจครั้งก่อนในปี 2561 และสูงกว่าค่าเฉลี่ยการสำรวจทักษะทางการเงินครั้งล่าสุดของ The Organization for Economic Co-operation and Development (OECD) ในปี 2563 ร้อยละ 60.5
โดยพิจารณาองค์ประกอบของทักษะทางการเงินทั้ง 3 ด้าน พบว่าคนไทยมีทักษะดีขึ้นในทุกด้าน ทั้งด้านความรู้ทางการเงิน ด้านพฤติกรรมทางการเงิน และด้านทัศนคติทางการเงิน ซึ่งส่วนหนึ่ง บจมาจากสถานการณ์การแพร่ระบาดของโรคติดเชื้อไวรัสโควิด 19 แสดงให้เห็นถึงความไม่มั่นคงในรายได้ ทำให้ประชาชนเห็นถึงความสำคัญของการเตรียมความพร้อมรับมือจากสถานการณ์ฉุกเฉิน นอกจากนี้ การสำรวจทัศนคติและพฤติกรรมการออม ยังพบสัดส่วนผู้มีเงินออมจากกลุ่มตัวอย่างเพิ่มขึ้น โดยคนส่วนใหญ่ยึดหลักเรื่องการออมเงินเพื่อใช้ในยามฉุกเฉิน และการออมเพื่อการเกษียณ
"ท่านนายกรัฐมนตรีเห็นความสำคัญในการส่งเสริมความรู้ทางด้านการเงินให้แก่ประชาชนโดยเฉพาะภาคการศึกษาที่ต้องการเห็นคนไทยมีทักษะด้านเงิน ทั้งการหา การใช้ การออม การลงทุน เพี่อพร้อมที่จะรับมือกับสถานการณ์ต่างๆ ให้รู้จักวางแผนทางการเงินเมื่อต้องเผชิญกับภาวะวิกฤต การที่ประชาชนมีภูมิคุ้มกันทางการเงินที่เข้มแข็ง จะเป็นรากฐานสำคัญของเศรษฐกิจที่ยั่งยืนด้วย" นายธนกรฯ กล่าว
……………………………………
กลุ่มประชาสัมพันธ์และเผยแพร่
วันพฤหัสบดีที่ 9 กันยายน 2564
ครม. อนุมัติงบกลางกว่า 2,900 ล้านบาท พัฒนาเศรษฐกิจฐานราก 1,766 โครงการใน 10 จังหวัด พร้อมขยายเพิ่ม 14 จังหวัด
....
ที่ประชุม ครม. (7 ก.ย. 64) อนุมัติงบกลางรายการเงินสำรองจ่ายเพื่อกรณีฉุกเฉินหรือจำเป็นประจำปีงบประมาณ 2564 เพื่อดำเนินโครงการพัฒนาและเสริมสร้างความเข้มแข็งของเศรษฐกิจฐานราก ครั้งที่ 3 จำนวน 1,766 โครงการ วงเงินรวม 2,909 ล้านบาท
.
ระยะเวลาโครงการฯ ตั้งแต่เดือน ส.ค. - ธ.ค. 2564 ใน 10 จังหวัด ได้แก่ แพร่ พิษณุโลก ตาก สุโขทัย ร้อยเอ็ด สุรินทร์ อำนาจเจริญ อยุธยา ปราจีนบุรี และสระแก้ว คาดว่าจะทำให้เกิดการจ้างงานจำนวน 29,765 คน และมีผู้ได้รับประโยชน์ราว 3.54 ล้านคน
.
ในการประชุมคราวนี้ ยังได้เห็นชอบในหลักการสำหรับดำเนินโครงการฯ ครั้งที่ 4 จำนวน 1,434 โครงการ วงเงินรวม 3,753 ล้านบาท ใน 14 จังหวัด ได้แก่ พะเยา น่าน อุตรดิตถ์ เลย นครพนม บุรีรัมย์ อุบลราชธานี ศรีสะเกษ ลพบุรี อ่างทอง สมุทรสงคราม สมุทรสาคร นครนายก และยะลาทั้งนี้ หน่วยงานที่เกี่ยวข้องจะได้จัดทำรายละเอียดอีกครั้ง เพื่อเสนอขอรับงบประมาณจาก ครม. ต่อไป
.
อ่านเพิ่มเติม คลิกhttps://www.thaigov.go.th/news/contents/details/45595
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 29 มีนาคม 2565
ธ.ก.ส. เตือน! ระวังมิจฉาชีพแอบใช้โลโก้พร้อมอ้างชื่อธนาคารเป็นสปอนเซอร์ปล่อยกู้
ธ.ก.ส. เตือน! ระวังการแอบอ้างโดยใช้ตราสัญลักษณ์ของธนาคารทำการปล่อยเงินกู้นอกระบบผ่านทาง Facebook และ Line Official ยืนยัน! ธ.ก.ส. ไม่มีส่วนเกี่ยวข้องกับบัญชีดังกล่าวและไม่มีนโยบายปล่อยเงินกู้ผ่าน Facebook แต่อย่างใด
ธ.ก.ส. เตือน! ระวังการแอบอ้างโดยใช้ตราสัญลักษณ์ของธนาคารทำการปล่อยเงินกู้นอกระบบผ่านทาง Facebook และ Line Official ยืนยัน! ธ.ก.ส. ไม่มีส่วนเกี่ยวข้องกับบัญชีดังกล่าวและไม่มีนโยบายปล่อยเงินกู้ผ่าน Facebook แต่อย่างใด ซึ่ง Facebook Page ของธนาคารคือ “ธกส BAAC Thailand” และ Line Official Account คือ @baacfamily จะใช้เพื่อแจ้งข่าวสารผลิตภัณฑ์ บริการและกิจกรรมต่าง ๆ กับลูกค้าเท่านั้น หากพบเห็นการแอบอ้างต่าง ๆ สามารถแจ้ง ได้ที่ Call Center 02 555 0555
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ด้วยขณะนี้มีกลุ่มผู้ไม่หวังดีใช้ช่องทาง Facebook โดยใช้ชื่อบัญชี “Mong to Vu dep391352” และ Line Official Account “NONAME” แอบอ้างใช้ตราสัญลักษณ์ของธนาคาร และมีการโพสต์เสนอเงินกู้ตามช่องทางข้อความส่วนตัวใน Facebook และแจ้งให้ติดต่อไปยัง Line Official Account ซึ่งระบุว่าทางธ.ก.ส. เป็นสปอนเซอร์หลักและต้องผ่อนชำระล่วงหน้า 1 เดือน โดยไม่ใช้หลักประกัน นั้น
ธ.ก.ส. ขอเรียนว่า ธ.ก.ส. ไม่มีส่วนเกี่ยวข้องกับบัญชี Facebook และ Line Official ดังกล่าว อีกทั้งธนาคารไม่มีนโยบายในการปล่อยสินเชื่อผ่านทาง Facebook จึงขอให้เกษตรกรลูกค้าและประชาชนทั่วไป อย่าหลงเชื่อบุคคลและบัญชีดังกล่าว
ทั้งนี้ ธ.ก.ส. มี Facebook Page ที่เป็นทางการคือ “ธกส BAAC Thailand” เพื่อเป็นช่องทางในการสื่อสารข้อมูลด้านผลิตภัณฑ์ การให้บริการหรือข้อมูลข่าวสารสำคัญไปยังลูกค้า รวมถึงการสอบถามข้อมูลต่าง ๆ และ LINE Official Account : @baacfamily ที่เป็นช่องทางในการสื่อสารข้อมูลข่าวสารด้านผลิตภัณฑ์ การให้บริการไปยังลูกค้า รวมถึงการแจ้งความประสงค์เบื้องต้นในการขอใช้บริการสินเชื่อบางประเภทกับธ.ก.ส. เท่านั้น ซึ่งหากถูกต้องตามหลักเกณฑ์จึงจะนัดหมายทำสัญญาต่อไป โดยจุดสังเกต LINE Official Account : @baacfamily จะมีโลโก้ ธ.ก.ส. และสัญลักษณ์รูปโล่สีเขียวที่บริเวณหน้าชื่อและมียอดผู้ติดตามปัจจุบันกว่า 10 ล้านคน
นายสมเกียรติ กล่าวอีกว่า ในปัจจุบันมีการหลอกลวงจากมิจฉาชีพในหลากหลายรูปแบบผ่านช่องทางสื่อสังคมออนไลน์ ธ.ก.ส. จึงขอให้ท่านใช้ความระมัดระวังมากยิ่งขึ้นในการติดต่อหรือทำธุรกรรมออนไลน์ หากพบเห็นการแอบอ้างต่าง ๆ หรือต้องการสอบถามรายละเอียดเพิ่มเติม ติดต่อได้ที่ Call Center 02 555 0555 ได้ตลอด 24 ชั่วโมง รวมถึงช่องทางเว็บไซต์ www.baac.or.th และ Facebook Page ธกส BAAC Thailand” ทั้งนี้ ธนาคารจะดําเนินการเอาผิดตามขั้นตอนทางกฎหมายกับผู้ที่หลอกลวงในลักษณะดังกล่าวต่อไป
วันอังคารที่ 2 สิงหาคม 2565
รัฐมนตรีว่าการกระทรวงคมนาคม ได้สั่งการให้ กรมท่าอากาศยาน จัดเจ้าหน้าที่กู้ภัยและอุปกรณ์ร่วมทีมปฏิบัติการ
และให้หน่วยงานในสังกัดกระทรวงคมนาคมบูรณาการความร่วมมือไปยังท่าอากาศยานแม่ฟ้าหลวง
จากกรณีเหตุการณ์เครื่องบินของสายการบินนกแอร์ประสบเหตุไถลออกนอกทางวิ่ง (Runway Excursion) ขณะที่นักบินกำลังนำเครื่องบินลงจอด ณ ท่าอากาศยานแม่ฟ้าหลวง จังหวัดเชียงราย เมื่อวันที่ 30 กรกฎาคม 2565 ที่ผ่านมา โดยท่าอากาศยานแม่ฟ้าหลวงได้ออกประกาศผู้ทำการในอากาศ (NOTAM) แจ้งปิดให้บริการไปจนถึงวันพุธที่ 3 สิงหาคม 2565 เพื่อเคลื่อนย้ายอากาศยานและปรับปรุงทางวิ่ง ให้เป็นไปตามมาตรฐานความปลอดภัยก่อนกลับมาเปิดให้บริการนั้น
นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้หน่วยงานในสังกัดกระทรวงคมนาคม บูรณาการความร่วมมือจัดทีมปฏิบัติการเจ้าหน้าที่และอุปกรณ์ เพื่อร่วมกันแก้ไขสถานการณ์ และเคลื่อนย้ายอากาศยานออกจากรันเวย์ท่าอากาศยานแม่ฟ้าหลวง จังหวัดเชียงราย
กรมท่าอากาศยาน (ทย.) ร่วมทีมปฏิบัติการ โดยนายวิทวัส ภักดีสันติสกุล รองอธิบดีกรมท่าอากาศยาน กระทรวงคมนาคม ได้มอบหมายให้ นายวีรวัฒน์ ทะคง ผู้อำนวยการท่าอากาศยานพิษณุโลก เป็นผู้แทน พร้อมเจ้าหน้าที่และอุปกรณ์ร่วมทีมปฏิบัติการซึ่ง ทย. ได้เข้าร่วมประชุมวางแผนกับบริษัท ท่าอากาศยานแห่งประเทศไทย จำกัด (มหาชน) (ทอท.) เจ้าของพื้นที่ บริษัท การบินไทย จำกัด (มหาชน) บริษัท ปตท. จำกัด (มหาชน) สายการบินนกแอร์ กองบิน 41 กองทัพอากาศ มณฑลทหารบกที่ 37 จังหวัดทหารบกเชียงราย และหน่วยงานที่เกี่ยวข้อง ก่อนการดำเนินการ โดยเริ่มภารกิจ ตั้งแต่เมื่อวันที่ 1 สิงหาคม 2565
สำหรับปฏิบัติการเคลื่อนย้ายอากาศยานออกจากรันเวย์ในครั้งนี้ ทย. ได้จัดเจ้าหน้าที่เข้าร่วม พร้อมด้วยอุปกรณ์แผ่นปูพื้นเสริมคาร์บอนคอมโพสิต ซึ่งเป็นอุปกรณ์ประกอบการกู้ภัยอากาศยาน กรณีที่ล้อของเครื่องบินจมลงไปในดินอ่อน โดยจะต้องนำน้ำมันออกจากตัวเครื่องบิน ยกล้อเครื่องบินด้วยเบาะลม และใช้อุปกรณ์แผ่นปูพื้นฯรองรับเครื่องบิน เพื่อไม่ให้ล้อจมลงไปอีก ซึ่งเป็นอุปกรณ์เฉพาะสำหรับการกู้ภัยอากาศยาน และรถเทรลเลอร์สำหรับเคลื่อนย้าย
โดย ทย. พร้อมร่วมสนับสนุนการปฏิบัติการจนภารกิจสำเร็จ เพื่อให้ท่าอากาศยานแม่ฟ้าหลวงสามารถเปิดให้บริการตามมาตรฐานความปลอดภัยได้ตามกำหนด และพร้อมรองรับผู้โดยสารที่มีความประสงค์จะเดินทาง ซึ่งสามารถใช้บริการท่าอากาศยานของ ทย. ที่ใกล้เคียง เช่น ท่าอากาศยานน่านนคร เพื่อเดินทางไปยังกรุงเทพมหานครได้ต่อไป
วันอาทิตย์ที่ 3 กรกฎาคม 2565
ดีอีเอส เผยอย่ารับหมายเลขที่ขึ้นด้วย +697 ยันเป็นมิจฉาชีพ
ดีอีเอส เผยอย่ารับหมายเลขที่ขึ้นด้วย +697 ยันเป็นมิจฉาชีพ
โฆษกดีอีเอสเผยกสทช.ขอความร่วมมือผู้ให้บริการโทรศัพท์มือถือกำหนดหมายเลข+697 นำหน้าเบอร์โทรเพื่อเป็นจุดสังเกตให้ประชาชนป้องกันถูกหลอกลวงจากมิจฉาชีพ
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)เปิดเผยว่าจากกรณีปัญหามิจฉาชีพโทรศัพท์เข้ามาหลอกลวงประชาชนขณะนี้ทางกระทรวงดิจิทัลเพื่อเศรษฐกิจและสังคมได้ประสานความร่วมมือกับกสทช.และผู้ให้บริการโทรศัพท์มือถือเพื่อแก้ไขปัญหามิจฉาชีพโทรศัพท์เข้ามาหลอกลวงประชาชนดังกล่าว โดยกำหนดเบอร์ที่ขึ้นต้นด้วย+697 ซึ่งการโทรเข้ามาจากต่างประเทศด้วยการโทรผ่านอินเทอร์เน็ต เกือบทั้งหมดจะเป็นมิจฉาชีพเนื่องจากการโทรผ่านอินเทอร์เน็ตนั้นไม่ต้องมีการลงทะเบียนเบอร์โทรหรือการยืนยันตัวตนเหมือนอย่างการเป็นเจ้าของเบอร์โทรศัพท์มือถือจึงทำให้เป็นช่องทางของมิจฉาชีพใช้ช่องว่างนี้ในการหลอกลวง
“ต้องขอบคุณทางกสทช.ที่ออกมาตรการให้ผู้ให้บริการโทรศัพท์เคลื่อนที่ทุกรายใส่เครื่องหมาย+นำหน้าเบอร์ที่โทรมาจากต่างประเทศเพื่อให้เป็นที่สังเกตของประชาชนเพื่อให้ประชาชนระมัดระวังอย่ารับสายป้องกันการถูกมิจฉาชีพหลอกลวง”โฆษกดีอีเอสกล่าว
หากแก๊งคอลเซ็นเตอร์โทรหรือส่งข้อความเข้ามาประชาชนสามารถแจ้งหมายเลขโทรศัพท์กับทางเครือข่ายมือถือของท่านเพื่อตรวจสอบพร้อมบล็อคเบอร์ดังกล่าว
*****************
วันเสาร์ที่ 30 ตุลาคม 2564
รมว.สุชาติ ปาฐกถาพิเศษ “ปลุกพลัง สร้างทางรอด SMEs” ลั่น รัฐเร่งเยียวยาผู้ประกอบการรักษาการจ้างงาน
..
เมื่อวันที่ 30 ตุลาคม 2564 นายสุชาติ ชมกลิ่น รัฐมนตรีว่าการกระทรวงแรงงาน ปาฐกถาพิเศษในหัวข้อ “ปลุกพลัง สร้างทางรอด SMEs” ภายในงานสัมมนาออนไลน์ รู้แล้วรวย ฮีโร่ SMEs กู้วิกฤตไปต่อแบบไม่มีร่วง โดยเส้นทางเศรษฐีออนไลน์ ในงานเกษตรมหัศจรรย์ วันเส้นทางเศรษฐี ซึ่งจัดโดยบริษัท มติชน จำกัด (มหาชน) ณ อาคารศูนย์อาชีพและธุรกิจมติชน หมู่บ้านประชานิเวศน์ 1 แขวงลาดยาว เขตจตุจักรกรุงเทพมหานคร โดยมี นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายบุญชอบ สุทธมนัสวงษ์ ปลัดกระทรวงแรงงาน พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย
นายสุชาติ กล่าวว่า ขอขอบคุณบริษัท มติชน จำกัด (มหาชน) ที่ได้จัดงานนี้ขึ้น ซึ่งถือเป็นกิจกรรมที่มีประโยชน์กับประชาชน เพื่อสร้างพลังใจให้ธุรกิจ SMEs ได้เดินต่อ เป็นธุรกิจที่มีคุณค่าต่อฐานรากของประเทศไทยอย่างยิ่ง รวมถึงนานาประเทศด้วย เพราะธุรกิจรายใหญ่ หรือธุรกิจสตาร์ทอัพ (Start Up) ทั่วโลก จะเติบโตได้จะต้องโตมาจาก SMEs ทั้งนี้ นโยบายของรัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและ รมว.กลาโหม ให้ความสำคัญกับธุรกิจ SMEs อย่างมาก ซึ่งนโยบายการแก้ไขปัญหานำไปสู่การผลักดันธุรกิจ SMEs จะต้องมาจากข้อมูลที่จับต้องได้ และเสถียรที่สุด
“ที่ผ่านมาพบว่า ธุรกิจ SMEs ประเภทการท่องเที่ยว ธุรกิจบริการ ร้านอาหาร มีความอ่อนไหวที่สุด ช่วงโควิด-19 ที่มีมาตรการต่าง ๆ ส่งผลต่อการเลิกจ้างและปิดตัวลง เนื่องจากความแข็งแรงธุรกิจ เงินทุนไม่เพียงพอต่อการหล่อเลี้ยงธุรกิจ โครงการเยียวยาให้กับผู้ประกอบและลูกจ้างในธุรกิจ SMEs จะช่วยประคับประคองให้ผ่านวิกฤตนี้เพื่อให้ตั้งหลักเดินต่อได้”นายสุชาติ กล่าวในท้ายสุด
วันพุธที่ 15 กันยายน 2564
กรมท่าอากาศยาน ขานรับนโยบายรัฐบาล เสริมศักยภาพการบริหารจัดการท่าอากาศยานของประเทศ
ด้วยการเสริมศักยภาพการบริหารจัดการ และใช้ทรัพยากรท่าอากาศยานของภาครัฐให้เกิดประโยชน์สูงสุด
กรมท่าอากาศยาน (ทย.) กระทรวงคมนาคม ขานรับนโยบายรัฐบาล ในการกำหนดยุทธศาสตร์ท่าอากาศยานของประเทศไทย ให้เป็นศูนย์กลางการบินของภูมิภาคเอเชียแปซิฟิค ด้วยการเสริมศักยภาพการบริหารจัดการ และใช้ทรัพยากรท่าอากาศยานของภาครัฐให้เกิดประโยชน์สูงสุด โดยดำเนินการตามแนวทางการมอบความรับผิดชอบการบริหารจัดการท่าอากาศยานให้ บริษัท ท่าอากาศยานไทย จำกัด (มหาชน) หรือ ทอท. ใน 3 ท่าอากาศยาน คือ ท่าอากาศยานอุดรธานี กระบี่ และบุรีรัมย์ เพื่อเพิ่มปริมาณเที่ยวบินและผู้โดยสารทั้งต่างประเทศและในประเทศ รวมถึงการพัฒนาธุรกิจที่เกี่ยวเนื่องกับการบินได้อย่างคล่องตัว
สำหรับแนวทางนี้เป็นการดำเนินงานเพื่อร่วมกันพัฒนารูปแบบการบริหารจัดการท่าอากาศยาน ที่มีอยู่ของ ทย. ซึ่งเป็นท่าอากาศยานของภาครัฐ ให้มีความสามารถในการจัดหารายได้ให้มากขึ้น โดยที่ ทย. ยังได้รับเงินชดเชยรายได้ที่ขาดหายไปจากการมอบความรับผิดชอบดังกล่าว รวมถึงจะมีรายได้เพิ่มขึ้นจากการบริหารงานที่คล่องตัว ของ ทอท. ด้วย ซึ่งรายได้ชดเชยดังกล่าว กรมท่าอากาศยานจะนำไปบริหารจัดการท่าอากาศยานที่เหลืออยู่ เพื่อลดการใช้เงินงบประมาณของภาครัฐในการดำเนินงาน
ทั้งนี้ เป็นการมอบความรับผิดชอบในบริหารจัดการ ไม่ได้มีการโอนทรัพย์สินของรัฐไปให้กับทาง ทอท. แต่อย่างใด แต่เป็นการมอบความรับผิดชอบในการบริหารจัดการผ่านสัญญาเช่ากับกรมธนารักษ์ ส่วนรายได้ของ ทย. ที่หายไป ทาง ทอท. ก็มีการชดเชยให้ เหมือนในขณะที่ ทย. บริหารจัดการเอง โดยอยู่ระหว่างการศึกษาข้อกฎหมายที่เกี่ยวข้อง เพื่อนำมากำหนดรูปแบบที่เหมาะสม ซึ่งประเทศจะได้รับประโยชน์จากการใช้ทรัพยากรรัฐร่วมกันระหว่างทย. และ ทอท. ส่งผลให้ปริมาณเที่ยวบินและผู้โดยสาร รวมถึงกิจกรรมที่เกี่ยวเนื่องกับการบินเพิ่มมากขึ้น เป็นประโยชน์ต่อการท่องเที่ยวซึ่งเป็นรายได้หลักของประเทศในอนาคต
นอกจากนี้ ทย. ยังคงมีภารกิจในการพัฒนาและจัดสร้างสนามบินแห่งใหม่ เพื่อรองรับการเดินทางและการขนส่งทางอากาศของประเทศในอนาคต อาทิเช่น มุกดาหาร บึงกาฬ เป็นต้น ดังนั้นแนวการมอบความรับผิดชอบการบริหารจัดการท่าอากาศยาน ให้ ทอท. จะทำให้ภาครัฐประหยัดงบประมาณในการลงทุน เนื่องจาก ทาง ทอท. จะเป็นผู้ลงทุนและบริหารจัดการแทน ภายใต้ข้อกำหนดและกรอบระยะเวลาการลงทุนที่ชัดเจน
วันอังคารที่ 24 พฤษภาคม 2565
ปลัด สธ. กำชับสาธารณสุขในพื้นที่เตรียมพร้อมประชาชนอยู่ร่วมกับโควิด 19 หลังเข้าสู่การเป็นโรคประจำถิ่น
ปลัดกระทรวงสาธารณสุข เผยสถานการณ์โควิด 19 ดีขึ้นต่อเนื่อง คาดเข้าสู่การเป็นโรคประจำถิ่นตามกำหนด ให้หน่วยงานสาธารณสุขนำร่องกิจกรรมในการใช้ชีวิตอยู่ร่วมกับโควิด 19 อย่างปลอดภัย เพื่อสร้างความมั่นใจกับประชาชน
ปลัดกระทรวงสาธารณสุข เผยสถานการณ์โควิด19ดีขึ้นต่อเนื่อง คาดเข้าสู่การเป็นโรคประจำถิ่นตามกำหนด ให้หน่วยงานสาธารณสุขนำร่องกิจกรรมในการใช้ชีวิตอยู่ร่วมกับโควิด19อย่างปลอดภัย เพื่อสร้างความมั่นใจกับประชาชน พร้อมทั้งส่งเสริมการนำกัญชามาใช้ประโยชน์ในครัวเรือนและพัฒนาเป็นผลิตภัณฑ์สุขภาพต่อยอดทางเศรษฐกิจ
วันนี้ (24พฤษภาคม2565)ที่ โรงแรมไดมอนด์ พลาซ่า จ.สุราษฎร์ธานี นายแพทย์เกียรติภูมิ วงศ์รจิต ปลัดกระทรวงสาธารณสุข เป็นประธานการประชุมสำนักงานปลัดกระทรวงสาธารณสุข ส่วนกลางและส่วนภูมิภาคนอกสถานที่ ครั้งที่3ประจำปีงบประมาณ2565ติดตามความคืบหน้าการดำเนินงานสำคัญ รวมทั้งการเตรียมการของพื้นที่เพื่อรับการเปลี่ยนผ่านโรคโควิด19เข้าสู่การเป็นโรคประจำถิ่น โดยระบุว่า ปัจจุบันสถานการณ์ดีขึ้นต่อเนื่องและเร็วกว่าฉากทัศน์ที่คาดการณ์ มั่นใจว่าจะเข้าสู่การเป็นโรคประจำถิ่นตามเวลาที่วางแผนไว้ หน่วยงานสาธารณสุขในพื้นที่จึงต้องมีการบริหารด้านสังคมร่วมด้วย โดยนำร่องกิจกรรมในการใช้ชีวิตอยู่ร่วมกับโควิด19อย่างปลอดภัยเพื่อสร้างความมั่นใจกับประชาชน ทั้งนี้ ประมาณกลางเดือนมิถุนายน จะนำร่องปรับคำแนะนำในบางพื้นที่ที่มีความพร้อม ให้สวมหน้ากากอนามัยใน3กรณี คือ1.กลุ่มผู้ป่วยหรือกลุ่มเสี่ยง608 2.อยู่ในสถานที่ปิด อากาศถ่ายเทไม่สะดวก และ3.กิจกรรมที่มีคนร่วมกันจำนวนมาก พร้อมทั้งขอให้สื่อสารไปถึงประชาชนให้ทราบการปฏิบัติตนและเรียนรู้ที่จะอยู่กับโรคโควิด19ต่อไป
นพ.เกียรติภูมิกล่าวต่อว่า สำหรับเรื่องกัญชาทางการแพทย์ วันที่9มิถุนายนนี้ จะครบกำหนด120วัน ที่การปลดล็อคกัญชาออกจากการเป็นยาเสพติดมีผลบังคับใช้ ประชาชนสามารถปลูกโดยไม่ต้องขออนุญาต เพียงแต่จดแจ้งผ่านแอปพลิเคชันหรือเว็บไซต์ของ อย. โดยจะมีกฎหมายเพื่อป้องกันไม่ให้มีการใช้กัญชาเสรีในทางที่ผิด ซึ่งขณะนี้อยู่ในขั้นตอนของคณะกรรมาธิการ จึงต้องใช้กฎหมายด้านสาธารณสุขที่มีอยู่มาควบคุมกำกับก่อน เช่น พ.ร.บ.การสาธารณสุข ขณะเดียวกันก็ให้ทุกหน่วยงานช่วยกันส่งเสริมและสนับสนุนให้ประชาชนได้ใช้ในครัวเรือน และพัฒนาเป็นผลิตภัณฑ์สุขภาพในการต่อยอดทางเศรษฐกิจ โดยในวันที่10-12มิถุนายน2565จะมีการจัดมหกรรม “360องศา ปลดล็อคกัญชา ประชาชนได้อะไร” ที่สนามช้างอินเตอร์เนชั่นแนลเซอร์กิต จังหวัดบุรีรัมย์ เพื่อตอกย้ำและสร้างความมั่นใจในการปลูกและใช้ประโยชน์จากกัญชา ด้วย
********************************************* 24 พฤษภาคม 2565
วันอาทิตย์ที่ 22 สิงหาคม 2564
รัฐบาลสำรองยาต้านไวรัสโควิด-19 ให้เพียงพอกับการใช้งาน
วันเสาร์ที่ 14 สิงหาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลปรับแผนการสำรองยาฟาวิพิราเวียร์รองรับแนวทางการรักษาใหม่ที่จะจ่ายยาให้ผู้ป่วยโควิด-19 เร็วขึ้นทั้งส่วนที่องค์การเภสัชกรรมผลิตเองและที่จัดหาจากต่างประเทศ โดยในเดือน ส.ค.-ก.ย. สำรองไว้ 120 ล้านเม็ด และเดือน ต.ค-ธ.ค. เพิ่มอีกเดือนละ 100 ล้านเม็ด รวมเป็น 300 ล้านเม็ด และจัดสรรให้หน่วยบริการสาธารณสุขหรือ รพ.แม่ข่ายต่าง ๆ ในแต่ละพื้นที่ตามการบริหารจัดการของศูนย์ปฏิบัติการฉุกเฉินด้านการแพทย์และสาธารณสุข นอกจากนี้ ยังจัดหายาแรมเดซิเวีย หรือ ยาต้านไวรัสแบบฉีดที่เหมาะสำหรับผู้ป่วยโควิด-19 ที่เป็นหญิงตั้งครรภ์ ผู้ที่มีปัญหาในการดูดซึมยา ผู้ที่มีอาการปอดบวมอย่างรุนแรง และผู้ป่วยที่ไม่สามารถใช้ยาฟาวิพิราเวียร์ได้อีก 200,000 ขวด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 10 พฤษภาคม 2565
PM urges provinces to prepare action plan for endemic phase transition
PM urges provinces to prepare action plan for endemic phase transition
May 10, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha suggested that all provinces develop an action plan for the transition to endemic phase, following the decision of Public Health Ministry’s Emergency Operations Center for COVID-19 to downgrade COVID-19 alert nationwide from level 4 to level 3 to be in line with the global situation and the decrease in number of patients who have developed pneumonia. Besides, infection is now in plateau in 23 provinces, and declining in 54 provinces. Nevertheless, everyone is strongly advised to comply with “2U”, which is the Universal Prevention and Universal Vaccination, in order for the country to transition to the endemic phase.
As of today (May 10, 2022), a total of 6,230 new confirmed cases is reported, among which 6,226 were found domestically, and 4 from overseas traveling. The total of 53 deaths and 11,132 recoveries were reported with 80,002 active cases. From January 1, 2022, cumulative number of cases are 2,114,133, and cumulative number of recoveries, 2,059,876. There are 1,481 active case patients who have developed pneumonia (an average of 19 persons per province). Bed occupancy rate is 18.5%. Cumulative number of vaccinations across the country from February 28, 2021 to May 8, 2022 is 134,727,990 doses (1st shot: 56,409,347, 2nd shot: 51,658,780, 3rd shot 23,804,324, and 4th shot: 2,855,539.
วันอังคารที่ 3 พฤษภาคม 2565
ครม.อนุมัติ 1.92 พันล้านบาท โครงการประกันภัยข้าวนาปี ปี 65 คุ้มครอง 7 ภัยพิบัติธรรมชาติและศัตรูพืชโรคระบาด
ครม.อนุมัติ 1.92 พันล้านบาท โครงการประกันภัยข้าวนาปี ปี 65 คุ้มครอง 7 ภัยพิบัติธรรมชาติและศัตรูพืชโรคระบาด
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 3 พฤษภาคม 2565 ว่า ครม.เห็นชอบโครงการประกันภัยข้าวนาปี ปีการผลิต 2565 วงเงิน 1,925.07 ล้านบาท เพื่อให้เกษตรกรมีเครื่องมือจัดการความเสี่ยงด้านภัยพิบัติผ่านระบบการประกันภัย และเป็นการต่อยอดความช่วยเหลือของภาครัฐในการรองรับต้นทุนการเพาะปลูกข้าวให้กับเกษตรกรเมื่อประสบภัยพิบัติทางธรรมชาติ ซึ่งรูปแบบโครงการส่วนในปีนี้จะมีลักษณะเช่นเดียวกันกับปี 2564 โดยรัฐบาลอุดหนุนค่าเบี้ยประกันภัย Tier 1 ร้อยละ 60 และธนาคารเพื่อการเกษตรและสหกรณ์การเกษตร (ธ.ก.ส.) อุดหนุนค่าเบี้ยประกันภัย Tier 1 ร้อยละ 40 ซึ่งมีหลักเกณฑ์และเงื่อนไข ดังนี้
ค่าเบี้ยประกันภัยพื้นฐาน Tier 1 แยกเป็น 2 กลุ่ม คือ กลุ่มลูกค้าสินเชื่อ ธ.ก.ส. ค่าเบี้ยประกันภัย 99 บาทต่อไร่ พื้นที่เป้าหมาย 28 ล้านไร่ โดยรัฐอุดหนุนค่าเบี้ยประกันภัยให้ 59.40 บาทต่อไร่ (ร้อยละ 60) และ ธ.ก.ส.จะอุดหนุนค่าเบี้ยประกันภัยให้อีก 39.60 บาทต่อไร่ (ร้อยละ 40) และกลุ่มลูกค้าเกษตรกรทั่วไป ค่าเบี้ยประกันภัยแยกเป็นพื้นที่ความเสี่ยงต่ำ 99 บาทต่อไร่ พื้นที่ความเสี่ยงปานกลาง 199 บาทต่อไร่ พื้นที่ความเสี่ยงสูง 218 บาทต่อไร่ รวมพื้นที่เป้าหมายไม่เกิน 5 แสนไร่ โดยรัฐอุดหนุนค่าเบี้ยประกันภัยให้ 59.40 บาทต่อไร่เท่ากันทุกพื้นที่ความเสี่ยง
ค่าเบี้ยประกันภัยแบบสมัครใจ Tier 2 พื้นที่เป้าหมาย 5 แสนไร่ ซึ่งเกษตรกรจะต้องเป็นผู้ชำระเอง แบ่งเป็นพื้นที่เสี่ยงต่ำ 27 บาทต่อไร่ พื้นที่เสี่ยงปานกลาง 60 บาทต่อไร่ และพื้นที่เสี่ยงสูง 110 บาทต่อไร่
สำหรับวงเงินความคุ้มครอง ครอบคลุมภัยศัตรูพืชหรือโรคระบาดและภัยพิบัติธรรมชาติ 7 ภัย ได้แก่ น้ำท่วมหรือฝนตกหนัก ภัยแล้ง ฝนแล้งหรือฝนทิ้งช่วง ลมพายุหรือพายุไต้ฝุ่น ภัยอากาศหนาวหรือน้ำค้างแข็ง ลูกเห็บ ไฟไหม้ ช้างป่า โดย Tier1 ให้วงเงินคุ้มครองภัยธรรมชาติจำนวน 1,190 บาทต่อไร่ และภัยศัตรูพืชหรือโรคระบาด จำนวน 595 บาทต่อไร่ ส่วน Tier2 ให้วงเงินคุ้มครองภัยธรรมชาติจำนวน 240 บาทต่อไร่ และภัยศัตรูพืชหรือโรคระบาด จำนวน 120 บาทต่อไร่
นางสาวรัชดากล่าวด้วยว่า จากผลการดำเนินโครงการประกันภัยข้าวนาปี ปีการผลิต 2564 ที่ผ่านมา (ณ 31 ธันวาคม 2564 สิ้นสุดจำหน่ายกรมธรรม์) มีเกษตรกรผู้เอาประกันภัยพื้นฐาน Tier 1 จำนวน 3.66 ล้านราย มีพื้นที่เข้าร่วมประกันภัยจำนวน 43.39 ล้านไร่ คิดเป็นร้อยละ 96.41 ของจำนวนพื้นที่เป้าหมาย ทั้งนี้ รัฐบาลขอประชาสัมพันธ์ให้เกษตรกรร่วมทำประกันภัยข้าวนาปี เพื่อเป็นการลดความสูญเสียหากเกิดความเสียหายจากภัยธรรมชาติและศัตรูพืชหรือโรคระบาด สำหรับเกษตรกรที่สนใจสามารถซื้อกรมธรรม์ได้ที่ ธ.ก.ส.ทุกสาขา
วันจันทร์ที่ 4 เมษายน 2565
สงกรานต์ปีนี้ปลอดภัย ห่างไกลโควิด
.....
มาร่วมกันทำให้สงกรานต์ปีนี้ปลอดภัย ห่างไกลโควิด ทั้ง “ก่อน - ระหว่าง - หลัง” เทศกาลสงกรานต์ ขอให้เตรียมตัวและปฏิบัติตามมาตรการทางสาธารณสุข เพื่อความปลอดภัยของตนเองและครอบครัว
#ไทยคู่ฟ้า #ร่วมต้านโควิด19